NOTA DE FUNDAMENTARE
la proiectul Hotărârii Guvernului cu privire la acordul de trecere a unor bunuri
imobile din domeniul public în domeniul privat

	1. Denumirea sau numele autorului și, după caz, a/al participanților la elaborarea proiectului actului normativ

	Proiectul Hotărârii Guvernului cu privire la acordul de trecere a unor bunuri imobile din domeniul public în domeniul privat, a fost elaborat de către Ministerul Educației și Cercetării.

	2. Condițiile ce au impus elaborarea proiectului actului normativ

	2.1. Temeiul legal sau, după caz, sursa proiectului actului normativ

	Proiectul Hotărârii Guvernului cu privire la acordul de trecere a unor bunuri imobile din domeniul public în domeniul privat a fost elaborat în temeiul art. 146 alin. (4) al Codului educației nr.152/2014 și în baza deciziilor pozitive ale Comisiei de avizare a raportului de expertiză din 23 iulie 2026 și 26 august 2026.

	2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative

	Conform art. 146 alin. (4) din Codul educației nr. 152/2014, „Transferul (trecerea) bunurilor imobile destinate educației din domeniul public al unității administrativ-teritoriale în domeniul privat al unității administrativ-teritoriale sau schimbarea destinației acestora se realizează prin decizii ale consiliului satului (comunei), orașului, raionului, municipiului, Adunării Populare a Găgăuziei, cu acordul prealabil al Guvernului. Transferul bunurilor imobile destinate educației din domeniul public al statului în domeniul privat al statului sau schimbarea destinației acestora se realizează prin hotărâre a Guvernului. Adoptarea hotărârii/deciziei respective este precedată de realizarea unui raport de expertiză prin care se demonstrează încetarea necesității de utilizare a bunurilor conform destinației acestora. Metodologia de realizare a raportului de expertiză se aprobă de Guvern”.
Potrivit pct. 17 din Metodologia de realizare a raportului de expertiză privind încetarea necesității menținerii în domeniul public a unor bunuri imobile destinate domeniului educației, aprobată prin Hotărârea Guvernului nr.314/2018 (în continuare Metodologie), „Comisia examinează raportul de expertiză sub aspectul plenitudinii și corectitudinii informației prezentate de fondator. În acest sens, comisia are dreptul să solicite informații de la orice instituție sau autoritate publică în scopul verificării corectitudinii datelor indicate în raportul de expertiză”.
La pct.19 din Metodologie sunt enumerate cazurile în care Comisia de Avizare avizează negativ raportul de expertiză a bunurilor imobile destinate educației.
De altfel, dacă nu sunt întrunite condițiile de emitere a unui aviz negativ, Comisia de avizare a rapoartelor de expertiză urmează să avizeze pozitiv raportul de expertiză înaintat spre examinare.
Potrivit proceselor-verbale ale Comisiei de avizare a raportului de expertiză din 23 iulie 2026 și 26 august 2026, s-a decis avizarea pozitivă a rapoartelor de expertiză privind următoarele bunuri imobile: 
1. fostul Gimnaziu Bahu din satul Bahu, comuna Săseni, raionul Călărași (construcția cu nr. cadastral 2512102.226.01), construcțiile auxiliare neînregistrate și terenul aferent cu numărul cadastral 2512102.226; 
2. fostul cămin al Liceului, în prezent Gimnaziul Săseni din satul Săseni, raionul Călărași (construcția cu nr. cadastral 2540208.184.03);
3. fostul atelier al Liceului, în prezent Gimnaziul Săseni din satul Săseni, raionul Călărași (construcția cu numărul cadastral 2540208.184.02);
4. fosta grădiniță de copii din satul Bahu, comuna Săseni, raionul Călărași (construcția cu numărul cadastral 2512104.129.01), construcțiile auxiliare neînregistrate și terenul aferent cu numărul cadastral 2512104.129; 
5. fosta grădiniță de copii din satul Egoreni, raionul Soroca (construcția cu nr. cadastral 7828109.092.01), construcțiile auxiliare neînregistrate și terenul aferent cu numărul cadastral 7828109.092.
Totodată, Comisia de avizare a constatat că rapoartele examinate satisfac condițiile de plenitudine și corectitudine cerute de pct.17 al Metodologiei menționate mai sus.
I. Privind încetarea necesității menținerii în domeniul public a bunurilor imobile din comuna Săseni, raionul Călărași
Prin demersul nr. 439 din 14 august 2025, Primăria comunei Săseni, raionul Călărași, a solicitat Ministerului Educației și Cercetării avizarea rapoartelor de expertiză a bunurilor imobile cu numerele cadastrale: 
-	2512102.226.01 (clădirea fostei școli din satul Bahu); 
-	2512104.129.01 (clădirea fostei grădinițe din satul Bahu); 
-	2540208.184.03 (clădirea fostului cămin din satul Săseni);
-	2540208.184.02 (clădirea fostului atelier școlar din satul Săseni).
Prin Decizia Consiliului comunal Săseni, nr. 06/02 din 27 iunie 2025 s-a decis, inițierea procedurii de trecere din domeniul public în domeniul privat a bunurilor imobile destinate domeniului educației, instituirea grupului de expertiză pentru realizarea raportului de expertiză privind încetarea necesității menținerii în domeniul public a bunurilor imobile destinate domeniului educației și s-a dispus realizarea raportului de expertiză în corespundere cu principiile Metodologiei de realizare a raportului de expertiză, aprobată prin Hotărârea Guvernului nr. 314/2018, cu modificările ulterioare.
1) Cu privire la construcția de învățământ și educație, Gimnaziul Bahu din satul Bahu, comuna Săseni, raionul Călărași (numărul cadastral 2512102.226.01)
Conform raportului de expertiză nr. 04-05/ET-2025, privind starea tehnică a construcției de învățământ și educație cu numărul cadastral 2512102.226.01 (clădirea fostei școli) din satul Bahu, comuna Săseni, raionul Călărași, elaborat de expertul tehnic Ursu Mihail, construcția a fost executată în anii 80 ai secolului trecut și dată în exploatare în anii 1990.
Prin scrisoarea nr. 01-9/190 din 21 iulie 2025, Direcția Învățământ, Tineret și Sport a Consiliului raional Călărași a confirmat că clădirea fostei școli din satul Bahu nu este utilizată în procesul educațional, având în vedere numărul mic de copii în localitățile Bahu și Săseni. Cei 28 de copii de vârstă școlară obligatorie (clasele I-IX) din satul Bahu sunt școlarizați la Gimnaziul Săseni, beneficiind de transport școlar.
Localitatea Bahu a fost arondată Gimnaziului Săseni prin Decizia Consiliului raional Călărași nr. 03/30 din 11 august 2016 cu privire la aprobarea districtelor școlare din teritoriul raionului Călărași.
Prin scrisoarea nr. 68 din 3 octombrie 2025, directorul Gimnaziului Săseni a confirmat lipsa necesității menținerii în domeniul public a bunului imobil cu numărul cadastral 2512102.226.01. Construcția Gimnaziului Săseni are o capacitate de 640 de locuri și cuprinde 3 etaje, 22 de săli de clasă, o sală festivă, o sală de sport și 8 spații auxiliare.
Prin demersul nr. 551 din 2 octombrie 2025, Primăria comunei Săseni a comunicat că Gimnaziul Săseni are o capacitate totală de 640 de locuri, instituția fiind frecventată, la momentul respectiv de 131 de elevi. 
Transportul elevilor pe ruta Bahu–Săseni–Bahu, cu o distanță de 7 km într-o direcție, este asigurat de Direcția Învățământ, Tineret și Sport a Consiliului raional Călărași.
2. Cu privire la construcția de învățământ și educație, clădirea fostului cămin al Liceului (în prezent Gimnaziul) Săseni din satul Săseni, raionul Călărași (cu numărul cadastral 2540208.184.03)
Conform raportului de expertiză nr. 05-05/ET-2025, privind starea tehnică a construcției de învățământ și educație cu numărul cadastral 2540208.184.03 (clădirea fostului cămin) din satul Săseni, comuna Săseni, raionul Călărași, elaborat de expertul tehnic Ursu Mihail, construcția a fost executată în anii 60 ai secolului trecut și dată în exploatare în anul 1969.
Prin scrisoarea nr. 01-9/190 din 21 iulie 2025, Direcția Învățământ, Tineret și Sport a Consiliului raional Călărași a confirmat că clădirea fostului cămin nu este utilizată în procesul educațional, în contextul reducerii numărului de copii din localitățile Bahu și Săseni.
Prin scrisoarea nr. 67 din 03 octombrie 2025, directorul Gimnaziului Săseni și-a exprimat acordul privind încetarea necesității menținerii în domeniul public al bunului cu numărul cadastral 2540208.184.03 (clădirea fostului cămin) din satul Săseni, comuna Săseni, raionul Călărași.
Totodată, potrivit raportului de expertiză privind bunul imobil cu numărul cadastral 2540208.184.03, elaborat de grupul de expertiză, s-a constatat că, urmare a reducerii numărului de elevi și a reorganizării Liceului în Gimnaziu, clădirea respectivă nu mai este utilizată în procesul educațional începând cu anul 2014.
3. Cu privire la construcția de învățământ și educație, clădirea fostului atelier al Liceului, în prezent Gimnaziul Săseni din satul Săseni, raionul Călărași (cu numărul cadastral 2540208.184.02)
Conform raportului de expertiză nr. 07-07/ET-2025, privind starea tehnică a construcției de învățământ și educație cu numărul cadastral 2540208.184.02 (clădirea fostului atelier) din satul Săseni, comuna Săseni, raionul Călărași, elaborat de expertul tehnic Ursu Mihail, s-a constatat că imobilul a fost construit în anii 60 ai secolului trecut și dat în exploatare în anul 1969.
Prin scrisoarea nr. 01-9/190 din 21 iulie 2025, Direcția Învățământ, Tineret și Sport a Consiliului raional Călărași a confirmat că imobilul nu este utilizat în procesul educațional, având în vedere numărul mic de elevi din localitățile Bahu și Săseni. 
Totodată, prin scrisoarea nr. 38 din 10 iulie 2025, directorul Gimnaziului Săseni a comunicat că atelierul nu mai este utilizat începând cu 1 septembrie 2012, ca urmare a reducerii numărului de elevi, iar în perioada respectivă în incinta acestuia nu au fost desfășurate lecții sau activități festive.
Prin scrisoarea nr. 67 din 03 octombrie 2025, directorul Gimnaziului Săseni și-a exprimat acordul privind încetarea necesității menținerii în domeniul public al bunului cu numărul cadastral 2540208.184.02 (clădirea fostului atelier) din satul Săseni, comuna Săseni, raionul Călărași.
4. Cu privire la construcția de învățământ și educație, clădirea fostei grădinițe de copii din satul Bahu, comuna Săseni, raionul Călărași (cu numărul cadastral 2512104.129.01)
Conform raportului de expertiză nr. 03-05/ET-2025, privind starea tehnică a construcției de învățământ și educație cu numărul cadastral 2512104.129.01 (clădirea fostei grădinițe de copii) din str. Mihai Eminescu, 9, satul Bahu, comuna Săseni, raionul Călărași, elaborat de expertul tehnic Ursu Mihail, s-a constatat că imobilul a fost construit în anul 1954 și dat în exploatare în 1956. Clădirea nu a mai fost utilizată din anii 90 și se află de o perioadă îndelungată fără lucrări de întreținere sau reparații capitale.
Prin scrisoarea nr. 01-9/190 din 21 iulie 2025, Direcția Învățământ, Tineret și Sport a Consiliului raional Călărași a confirmat că clădirea fostei grădinițe de copii nu este utilizată în procesul educațional, în contextul reducerii numărului de copii din localitățile Bahu și Săseni.
Prin scrisoarea nr. 550 din 2 octombrie 2025, Primăria comunei Săseni, raionul Călărași, a comunicat că, în prezent, copiii de vârstă preșcolară din comuna Săseni frecventează Instituția de Educație Timpurie Săseni, cu numărul cadastral 2540208.187.01, cu suprafața de 643,1 m², amplasată în intravilanul localității, pe str. Trandafirilor nr. 8. Prin scrisoarea nr. 551 din aceeași dată, Primăria a comunicat că instituția are o capacitate de 120 de locuri și este frecventată, în prezent, de 40 de copii.
Potrivit celor patru rapoarte de expertiză elaborate de grupul de expertiză constituit prin Decizia nr. 06/02 din 27 iunie 2025, Primăria comunei Săseni a comunicat că, după obținerea avizului pozitiv asupra bunurilor imobile expertizate, acestea urmează să fie scoase la vânzare, cu respectarea legislației în vigoare, iar mijloacele financiare obținute urmează să fie utilizate pentru soluționarea problemelor de infrastructură ale comunei.
Totodată, până în prezent, APL Săseni a recepționat mai multe solicitări din partea persoanelor fizice privind scoaterea la licitație a bunurilor respective, în vederea realizării unor investiții și creării de noi locuri de muncă.
În cazul celor patru rapoarte de expertiză, elaborate de grupul de expertiză constituit prin Decizia nr. 06/02 din 27 iunie 2025, Comisia de avizare, pe de o parte, nu a identificat informații eronate în cele 4 rapoarte de expertiză privind încetarea necesității menținerii în domeniul public a bunurilor imobile, amplasate în comuna Săseni, raionul Călărași, iar pe de altă parte aceste bunuri nu sunt necesare instituțiilor de învățământ din localitate.
Totodată, chiar și în situația unei eventuale creșteri a numărului de beneficiari în următorii 7 ani, sediul Gimnaziului Săseni situat în satul Săseni, raionul Călărași și sediul Instituției de Educație Timpurie Săseni, vor permite accesul beneficiarilor din satul Săseni și satul Bahu la servicii educaționale.
II. Privind trecerea din domeniul public în domeniul privat a clădirii fostei grădinițe de copii din satul Egoreni, raionul Soroca
Prin demersul nr. 02/1-11/50 din 26 februarie 2026, Primarul satului Egoreni, raionul Soroca, a solicitat Ministerului Educației și Cercetării avizarea Raportului de expertiză privind trecerea din domeniul public în domeniul privat a clădirii fostei grădinițe de copii din satul Egoreni, raionul Soroca, amplasată pe str. Limba Romană, cu nr. cadastral 7828109.092.01 și suprafața de 742,71 m.p.
Prin Decizia Consiliului satului Egoreni nr. 20/7 din 10 iunie 2026 cu privire la instituirea grupului de experți, s-a aprobat inițierea procedurii de expertizare a construcției fostei grădinițe de copii din satul Egoreni, s-a instituit grupul de experți și s-a dispus elaborarea Raportului de expertiză.
Prin Decizia Consiliului satului Egoreni nr. 21/5 din 24 iulie 2026 s-a dispus modificarea Deciziei Consiliului satului Egoreni nr. 20/7 din 10 iunie 2026 și precizarea faptului că expertizării se supune și terenul cu numărul cadastral 788109092, cu suprafața de 0,5847 ha.
Conform Raportului de expertiză, privind încetarea necesității menținerii în domeniul public a bunului imobil destinat domeniului educației, elaborat de grupul de expertiză, construcția este amplasată pe terenul cu nr. cadastral 7828109.092 și a fost edificată în anul 1970, activând în calitate de instituție de educație timpurie timp de 26 de ani, după care și-a încetat definitiv activitatea în anul 1996.
În perioada 1996–2014, în satul Egoreni, raionul Soroca, nu a funcționat o instituție de educație timpurie, accesul copiilor de vârstă preșcolară la servicii educaționale fiind asigurat de instituțiile preșcolare din municipiul Soroca, cheltuielile aferente fiind suportate de părinți.
În anul 2014, odată cu lichidarea Gimnaziului din satul Egoreni, în clădirea acestuia a fost deschisă o instituție de educație timpurie, care activează până în prezent. În consecință, clădirea fostei grădinițe, cu numărul cadastral 7828109.092.01, a rămas neutilizată.
Potrivit Raportului de expertiză, construcția fostei grădinițe de copii din satul Egoreni, raionul Soroca, cu numărul cadastral 7828109.092.01, se află într-o stare tehnică deplorabilă, nu este utilizată în niciun scop și nu a fost supusă lucrărilor de reparație capitală din anul 1996.
Prin scrisoarea nr. 01-30/222 din 25 mai 2026, Direcția Învățământ Soroca și-a exprimat acordul privind trecerea din domeniul public în domeniul privat a clădirii fostei grădinițe de copii din satul Egoreni, raionul Soroca. Direcția a menționat că satul Egoreni se află în apropierea municipiului Soroca, iar elevii din localitate își fac studiile în instituțiile de învățământ din municipiu, beneficiind de transport școlar. Totodată, a comunicat că nu se preconizează redeschiderea unei instituții de învățământ în satul Egoreni, iar Instituția de Educație Timpurie din localitate este amplasată într-un alt edificiu, care dispune de condițiile necesare pentru desfășurarea activității.
Potrivit informației comunicate de Primăria satului Egoreni, raionul Soroca, pe parcursul ultimilor 7 ani, în localitate s-au născut 36 de copii, după cum urmează: în anul 2026 – 1 copil; 2025 – 4 copii; 2024 – 1 copil; 2023 – 6 copii; 2022 – 5 copii; 2021 – 6 copii; 2020 – 4 copii; 2019 – 9 copii. Totodată, potrivit recensământului din anul 2024, populația localității constituie 667 de persoane, iar, de facto, în localitate sunt înregistrate 1021 de persoane cu domiciliul stabil.
Primăria satului Egoreni a comunicat că intenționează să treacă bunul imobil din domeniul public în domeniul privat al unității administrativ-teritoriale și, ulterior, să îl valorifice prin vânzare la licitație publică, în conformitate cu legislația în vigoare.
Comisia de avizare, pe de o parte, nu a identificat informații eronate în raportul de expertiză privind trecerea din domeniul public în domeniul privat a terenului cu numărul cadastral 7828109.092 și a clădirii fostei grădinițe de copii cu nr. cadastral 7828109.092.01, din satul Egoreni, raionul Soroca, iar pe de altă parte aceste bunuri nu sunt necesare instituțiilor de învățământ din localitate. 
Totodată, chiar și în situația unei eventuale creșteri a numărului de beneficiari în următorii 7 ani, sediul Instituției de Educație Timpurie „Poienița veselă” din satul Egoreni, raionul Soroca, precum și sediile Instituției Publice de învățământ gimnazial și liceal din Soroca, vor asigura în continuare accesul deplin al beneficiarilor din satul Egoreni la servicii educaționale.

	3. Obiectivele urmărite și soluțiile propuse

	3.1. Principalele prevederi ale proiectului și evidențierea elementelor noi

	Potrivit proiectului, Guvernul acceptă trecerea din domeniul public în domeniul privat a construcțiilor din comuna Săseni, raionul Călărași, precum și a clădirii fostei grădinițe de copii din satul Egoreni, raionul Soroca, ca urmare a constatării lipsei necesității de utilizare a acestora în domeniul educației. 
Atât în cazul bunurilor imobile din comuna Săseni, raionul Călărași, cât și în cazul bunurilor din satul Egoreni, raionul Soroca, autoritățile administrației publice locale intenționează ca, după obținerea avizului pozitiv asupra rapoartelor de expertiză, bunurile respective să fie valorificate prin vânzare la licitație publică, cu respectarea legislației în vigoare. Mijloacele financiare obținute în urma vânzării urmează a fi utilizate pentru soluționarea problemelor de infrastructură ale unităților administrativ-teritoriale.
Conform pct. 3 al proiectului, data intrării în vigoare a Hotărârii Guvernului se propune a fi data publicării acesteia. Intrarea în vigoare a Hotărârii Guvernului la data publicării este dictată de necesitatea întreprinderii în termeni restrânși a acțiunilor în vederea valorificării bunurilor expertizate.

	3.2. Opțiunile alternative analizate și motivele pentru care acestea nu au fost luate în considerare

	Nu este aplicabil.

	4. Analiza impactului de reglementare 

	4.1. Impactul asupra sectorului public

	Prezentul proiect de Hotărâre de Guvern va avea un impact pozitiv asupra sectorului public, or, bunurile imobile expertizate (3 terenuri, 5 construcții înregistrate și 13 construcții neînregistrate, dintre care 7 construcții neînregistrate amplasate pe terenul cu numărul cadastral 7828109.092 din s. Egoreni, raionul Soroca, 4 construcții neînregistrate amplasate pe terenul cu numărul cadastral 2512102.226 din satul Bahu, comuna Săseni, raionul Călărași și 2construcții neînregistrate amplasate pe terenul cu numărul cadastral 2512104.129 din satul Săseni, comuna Săseni, raionul Călărași) vor fi valorificate pentru satisfacerea intereselor publice locale.

	4.2. Impactul financiar și argumentarea costurilor estimative

	Implementarea prevederilor proiectului nu necesită cheltuieli financiare suplimentare din bugetul de stat.

	4.3. Impactul asupra sectorului privat

	Nu este aplicabil.

	4.4. Impactul social

	Prezentul proiect de hotărâre va avea un impact pozitiv asupra comunităților din localitățile în care sunt amplasate bunurile imobile supuse expertizării. Astfel:
· construcțiile din comuna Săseni, raionul Călărași, urmează a fi valorificate prin vânzare, cu respectarea legislației în vigoare, iar mijloacele financiare obținute vor fi utilizate pentru soluționarea problemelor de infrastructură ale comunei;
· construcția din satul Egoreni, raionul Soroca, urmează a fi valorificată prin vânzare la licitație publică, în conformitate cu legislația în vigoare. 

	4.4.1. Impactul asupra datelor cu caracter personal

	Nu este aplicabil.

	4.4.2. Impactul asupra echității și egalității de gen

	Nu este aplicabil.

	4.5. Impactul asupra mediului

	Nu este aplicabil.

	4.6. Alte impacturi și informații relevante

	Nu este aplicabil.

	5. Compatibilitatea proiectului actului normativ cu legislația UE 

	5.1. Măsuri normative necesare pentru transpunerea actelor juridice ale UE în legislația națională

	Nu este aplicabil.

	5.2. Măsuri normative care urmăresc crearea cadrului juridic intern necesar pentru implementarea legislației UE

	Nu este aplicabil.

	6. Avizarea și consultarea publică a proiectului actului normativ

	În scopul respectării prevederilor Legii nr. 239/2008 privind transparența în procesul decizional, anunțul de inițiere a elaborării proiectului Hotărârii de Guvern a fost plasat pe pagina web oficială a Ministerului Educației și Cercetării www.mec.gov.md, compartimentul Transparența decizională, precum și pe pagina web www.particip.gov.md (https://particip.gov.md/ro/document/stages/*/17947). 
Proiectul a fost avizat la Ministerul Infrastructurii și Dezvoltării Regionale, Agenția Geodezie, Cartografie și Cadastru și Agenția Proprietății Publice. 
Propunerile și obiecțiile participanților la procedura de avizare precum și argumentele autorului proiectului pe marginea acestora au fost incluse în sinteza obiecțiilor și propunerilor.

	7. Concluziile expertizelor

	Proiectul urmează a fi supus expertizei juridice la Ministerul Justiției și expertizei anticorupție la Centrul Național Anticorupție. 

	8. Modul de încorporare a actului în cadrul normativ existent

	Nu este aplicabil.

	9. Măsurile necesare pentru implementarea prevederilor proiectului actului normativ

	Pentru implementarea prevederilor proiectului actului normativ nu sunt necesare măsuri suplimentare.







Ministru                             Dan PERCIUN

